แอสเซทพลัสIPOวันนี้ออกกองทุนซื้อหุ้นไทย
บลจ.แอสเซท พลัส ฉวยจังหวะหุ้นร่วงออกกองทุนผสมลุยซื้อหุ้นไทย มั่นใจกำไร 10%
11 ส.ค. 2554

บลจ.แอสเซท พลัส ฉวยจังหวะหุ้นร่วงออกกองทุนผสมลุยซื้อหุ้นไทย มั่นใจกำไร 10%
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บริษัทจะเสนอขายกองทุนเปิดแอสเซทพลัสสมาร์ท 10 (ASPSMART10) ระหว่างวันที่ 924 พ.ค.นี้ ซึ่งเป็นกองทุนผสมอายุโครงการ 1 ปี สามารถปรับสัดส่วนการลงทุนระหว่างหุ้นและตราสารหนี้ในประเทศได้ 0-100%
“กองทุนสามารถรอจังหวะเข้าลงทุนในช่วงที่ตลาดเหมาะสมและมีเป้าหมายสร้างผลตอบแทนสุทธิที่ระดับ 10% สามารถปิดกองทุนเมื่อมูลค่าหน่วยลงทุน (NAV) ผ่านระดับ 11 บาท หรือเมื่อครบอายุกองทุน 1 ปี แล้วแต่เหตุการณ์ใดจะเกิดก่อน” โดยจะรับซื้อคืนหน่วยลงทุนเมื่อ NAV ปรับผ่าน 10.50 บาท เพื่อทยอยสร้างกระแสเงินสดในระหว่างช่วงระยะเวลาการลงทุน 
กองทุนจะเน้นลงทุนในหุ้นบริษัทจดทะเบียนขนาดใหญ่ ที่คาดว่าจะได้รับประโยชน์จากเม็ดเงินที่เข้าสู่ระบบก่อนการเลือกตั้ง ภาวะเงินเฟ้อและอัตราดอกเบี้ยขาขึ้น ได้แก่ หุ้นกลุ่มสื่อสาร สินค้าอุปโภคและบริโภค อาหาร อสังหาริมทรัพย์ ปิโตรเคมี และธนาคารพาณิชย์ โดยจะใช้ SET50 FUTURES เป็นเครื่องมือในการบริหารความเสี่ยง และเพิ่มประสิทธิภาพในการบริหารจัดการกองทุนในช่วงที่ตลาดมีแนวโน้มผันผวนสูงได้ 
นางลดาวรรณ กล่าวว่า บริษัทมองว่าการปรับฐานของตลาดหุ้นไทยน่าจะเป็นช่วงเวลาสั้นๆ เนื่องจากปัจจัยพื้นฐานของบริษัทจดทะเบียนยังเติบโต รวมถึงกำลังซื้อที่เพิ่มขึ้นจากการปรับขึ้นเงินเดือนข้าราชการและรัฐวิสาหกิจ 15% ในปีนี้ และ 10% ในปี 2555 รวมถึงการปรับขึ้นเงินเดือนข้าราชการและพนักงานรัฐวิสาหกิจ อีก 5% ในเดือน เม.ย. ที่ผ่านมา ทำให้กำลังซื้อเพิ่มขึ้น ส่งผลบวกต่อหุ้นกลุ่มพาณิชย์และอาหาร การยุบสภาและการเลือกตั้งใหม่ ทำให้เม็ดเงินในระบบสะพัดขึ้นและส่งผลดีต่อการบริโภคและการปรับตัวของหุ้น โดยเฉพาะกลุ่มสิ่งพิมพ์ สื่อและบันเทิง กลุ่มวัสดุก่อสร้าง และกลุ่มสื่อสาร รวมถึงโครงการสินเชื่อบ้านหลังแรก 0% ส่งผลดีโดยตรงกับกลุ่มอสังหาริมทรัพย์
“บริษัทคาดว่าดัชนีปีนี้มีแนวโน้มแตะ 1,150-1,250 จุด หรือมีส่วนต่าง 10-20% จากระดับปัจจุบันที่ 1,050 จุด ซึ่งช่วงที่หุ้นปรับฐานเป็นจังหวะทยอยซื้อ” นางลดาวรรณ กล่าว
ด้าน บลจ.ไอเอ็นจี (ประเทศไทย) เปิดเผยว่า นักลงทุนตอบรับกองทุนเปิด ไอเอ็นจี เกรทเทอร์ ไชน่า ทริกเกอร์ 10% ซึ่งปิดขายเมื่อวันที่ 22 เม.ย.ที่ผ่านมา มียอดจองเกินกว่าจำนวนที่เสนอขายที่ 2,000 ล้านบาท ทำให้เสนอขายเพิ่มอีก 15% เป็นยอดรวม 2,170 ล้านบาท